Wet sal grondeienaars dwing om te onthulArgieffoto: Reint Dykema Die Wetsontwerp op die Regulering van Grondbesit, wat ŉ plafon vir grond-eienaarskap daarstel, sal binnekort in die parlement ter tafel gelê word. “Die wetsontwerp sal binnekort na die kabinet gestuur word vir goedkeuring, waarna ŉ proses van openbare konsultasie sal volg en dit ingedien sal word vir die nodige parlementêre prosesse voordat dit deur die president bekragtig sal word,” het die presidensie Saterdag in ŉ verklaring gesê. Pres. Jacob Zuma het Donderdag tydens sy staatsrede aangekondig dat buitelanders nie toegelaat sal word om grond in Suid-Afrika te besit nie. In plaas daarvan sal hulle in aanmerking kom vir langtermynhuurkontrakte van 30 tot 50 jaar. “Die wetsontwerp sal ook ŉ beperking plaas op die hoeveelheid grond wat ŉ individu mag besit, naamlik 12 000 hektaar – ŉ geskatte ekwivalent van twee plase,” het die presidensie gesê. Indien ŉ individu meer as dit besit sal die regering die “oortollige” grond koop en dit herversprei. Volgens die presidensie sal grondeienaars verplig word om te onthul hoeveel grond hulle besit. “Hierdie onthullings sal gedoen word in terme van ras, nasionaliteit, geslag, die grootte van die grond wat besit word en waarvoor dit gebruik word. Die proses sal deur ‘n grondkommissie bestuur word.” Die presidensie het gesê die praktyk om buitelanders se grondbesit te beperk, is ŉ gevestigde internasionale praktyk.